行雪
作者：趙文
朝代：宋

paragraphs: 夜寒枕席跳霰珠，夜深我睡霰亦無。
未晨僕起索炊火，怪見滿地瓊瑶鋪。
我行至此不得止，但倚紅酒爲先驅。
路逢十店九閉戶，苦寒正自無薪芻。
終然著地即化去，造物何用勞工夫。
前山欲融未融處，玉龍浮動青珊瑚。
藤梢竹刺時點綴，寒食野花棲路隅。
小車行雪真有益，平生看畫無此筆。